«ЩIалэгъуалэр терроризмэм и бийщ»
Налшык дэт универсальнэ спорт комлексым щекIуэкIащ «ЩIалэгъуалэр терроризмэм и бийщ» зыфIаща IэпщэрызауэхэмкIэ зэхьэзэхуэ. Ар фэеплъ хуащIащ УФ-м и МВД-м и Управленэ нэхъыщхьэу Кавказ Ищхъэрэ федеральнэ щIыналъэм щыIэм и лэжьакIуэхэу и къулыкъур ягъэзащIэу хэкIуэдахэм. Зэпеуэм хэтащ КИФЩI-м хыхьэ щIыналъэ псоми къикIа спортсмен 90-м нэблагъэ.
Фэеплъ зэхьэзэхуэм и хьэщIэ лъапIэхэу щытащ УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм и къуэдзэ Попков Валерий, Ингуш Республикэм и Iэтащхьэ Евкуров Юнус-Бэч, УФ-м и МВД-м и Управленэ нэхъыщхьэу Кавказ Ищхъэрэ федеральнэ щIыналъэм щыIэм и унафэщI Бачурин Сергей, хабзэхъумэ IэнатIэхэм я унафэщIхэр.
«Ди дежкIэ мыхьэнэшхуэ зиIэщ зэхьэзэхуэр щрагъэкIуэкIыну Къэбэрдей-Балъкъэрыр къызэрыхахар. Ди цIыхухэм фIыуэ зэхащIыкI терроризмэм къыбгъэдэкI шынагъуэр, абы сыт и лъэныкъуэкIи зыщыхъумэн зэрыхуейм. ЩIалэгъуалэ узыншэ къэгъэтэджыным къыгуэхыпIэ имыIэу спортыр епхащ», — жиIащ КъБР-м и Iэтащхьэ КIуэкIуэ Юрий зэхьэзэхуэр къыщызэIуахым.
Зэпеуэм хэтахэм захуигъэзащ полицэм и генерал-лейтенант Бачурин Сергей: «Иджырей зэхьэзэхуэр фэеплъ хуащIащ зи къулыкъур езыхьэкIыу зи псэр зыта лэжьакIуэхэм. Хабзэмрэ захуагъэмрэ яхъумэу, шынагъуэм щхьэкIэ къимыкIуэту абыхэм къагъэлъэгъуащ лIыхъужьыгъэ нэс. ИгъащIэкIэ щапхъэу ди нэгу къыщIэнэжахэщ ахэр. ФIыщIэ хузощI апхуэдэ цIыхухэр къызыхэкIа унагъуэхэм».
УФ-м и МВД-м и Управленэ нэхъыщхьэу Кавказ Ищхъэрэ федеральнэ щIыналъэм щыIэм и унафэщI Бачурин Сергей «Бгъэдэлъ фIыщIэм папщIэ» медалыр яритащ КIуэкIуэ Юрийрэ Евкуров Юнус-Бэчрэ.
Я хьэлъагъ елъытауэ 8-уэ гуэшауэ щыта гупхэм пашэныгъэр щаубыдащ Шэмызокъуэ Залым (кг 60), КIуащ Ислъам (кг 65-рэ), Къущхьэ Андемыркъан (кг 70), Щоджэн Мурат (кг 75-рэ), Ахмедов Хьисэ (кг 80, Шэшэн Республикэ), Хьэсанэ Мурат (кг 85-рэ), Исуп Руслан (кг 90), Эльбаев Даниял (кг 90-м щIигъу).
ЖЫЛАСЭ Замир.
